Confusió entre en i amb

Tots els dialectes presenten una marcada tendència a confondre aquestes dues preposicions. Els dialectes centrals abusen sovint de amb, fent-la servir en contextos que corresponen a a o a en (*Ho ha dit tot amb el seu germà, *Pensa amb mi), i bona part dels parlars occidentals la ignoren sistemàticament (*Fesols en arròs, *La Rosa s'ha casat en Joan). Per tant, tots hi hem de parar atenció.

Recordem, doncs, que amb expressa:

• Companyia 		S'ha casat amb la Pepeta. Menjarem fesols amb arròs.
• Concurrència 	No es fa amb ningú.
• Contacte		L'un es confonia amb l'altre.
• Instrument 		Picava amb un mall de cinc quilos.
• Manera		Ens va rebre amb molta amabilitat.

També forma part d'algunes locucions, com ara anar amb compte, i introdueix el complement d'objecte d'algun verb com ara somiar, conformar-se, comparar, etc.

El català i el castellà solen coincidir en l'ús de "amb" i el corresponent "con". Tan sols hi ha un cas que en català presenta una doble solució, mentre que el castellà normatiu mostra preferència per una de sola: quan ens referim a un mitjà de locomoció. En aquest cas, en català, podem usar indistintament en o amb.

Vindré en tren	o	Vindré amb el tren de les set.
Vaig en bicicleta	o	Anàvem al Port amb bicicleta.

Font: Joan Beltran i Josep Panisello. Cruïlla. Curs de llengua. Alambor, Benicarló, 2002, pàg. 668.

Exercici
Completa les frases amb la preposició en o amb:

Anava ____ el seu germà. Dormia tapat ____ dues mantes. 
Em pots dir ____ què estàs pensant. És molt bo ____ els pobres. 
Es va adormir ____ un tres i no res. Ho farem ____ quatre dies. 
Ho va comprar ____ els diners que havia guanyat. Home s’escriu ____ h. 
Els models caminen ____ elegància. No es parla ____ ningú. 
No sé ____ quina direcció ha tirat. S’’ha casat ____ sa cosina. 
S’ha tallat el dit ____ el ganivet. Si us plau, escriviu ____ llapis. 
Vam anar a la platja ____ un descapotable. Vols una llesca de pa ____ tomata? 

Solucions

Anava amb el seu germà. Dormia tapat amb dues mantes. 
Em pots dir en què estàs pensant. És molt bo amb els pobres. 
Es va adormir en un tres i no res. Ho farem en quatre dies. 
Ho va comprar amb els diners que havia guanyat. Home s’escriu amb h. 
Les models caminen amb elegància. No es parla amb ningú. 
No sé en quina direcció ha tirat. S’’ha casat amb sa cosina. 
S’ha tallat el dit amb el ganivet. Si us plau, escriviu amb llapis. 
Vam anar a la platja amb un descapotable. Vols una llesca de pa amb tomata?